**ЗАКОН**

**о давању гаранције Републике Србије у корист Banca Intesa AD Beograd и Банке Поштанска штедионица акционарско друштво Београд за измиривање обавеза Јавног предузећа „Србијагас” Нови Сад, по основу Уговора о кредиту ради изградње разводног гасовода Лесковац–Врање**

Члан 1.

Република Србија преузима обавезу да као гарант измири обавезе Јавног предузећа „Србијагас” Нови Сад (у даљем тексту: „Зајмопримац”) по основу уговора о кредиту одобрених од стране Banca Intesa AD Beograd у износу који не може бити већи од динарског износа индексираног у еврима, у износу до 45.000.000 евра (словима: четрдесет пет милиона евра) увећаног за износ припадајуће уговорене камате и Банке Поштанска штедионица акционарско друштво Београд у износу који не може бити већи од динарског износа индексираног у еврима, у износу до 15.000.000 евра (словима: петнаест милиона евра) увећаног за износ припадајуће уговорене камате.

Члан 2.

Гаранцију из члана 1. овог закона Република Србија издаје у корист Banca Intesa AD Beograd, на име обавеза из Уговора о кредиту број 14975811 у износу до 45.000.000 евра (словима: четрдесет пет милиона евра) у динарској противвредности по средњем курсу Народне банке Србије увећаног за номиналну каматну стопу која је варијабилна и износи тромесечни EURIBOR плус каматна маржа која износи 1,22% на годишњем нивоу, закљученог између Зајмопримца и Banca Intesa AD Beograd, дана 15. новембра 2024. године.

Члан 3.

Гаранцију из члана 1. овог закона Република Србија издаје у корист Банке Поштанска штедионица акционарско друштво Београд, на име обавеза из Уговора о кредиту број 360052458280251688 у износу до 15.000.000 евра (словима: петнаест милиона евра) у динарској противвредности по средњем курсу Народне банке Србије увећаног за номиналну каматну стопу која је варијабилна и износи тромесечни EURIBOR плус каматна маржа која износи 1,20% на годишњем нивоу, закљученог између Зајмопримца и Банке Поштанска штедионица акционарско друштво Београд, дана 15. новембра 2024. године.

Члан 4.

Република Србија (у даљем тексту: Гарант) овим неопозиво, безусловно, без приговора и на први позив гарантује, да ће измирити дуг Зајмопримца према Banca Intesa AD Beograd и Банци Поштанска штедионица акционарско друштво Београд (у даљем тексту: Банке), односно свих плативих износа о њиховом доспећу, у свему на начин и у складу са условима из појединачних уговора о кредиту, са роком важности који ће бити дужи за месец дана од рока доспећа кредита, чиме се ствара обавеза отплате дуга насталог по основу дате гаранције да плати доспелу, а неизмирену обавезу уколико Зајмопримац не изврши ту своју обавезу благовремено, у складу са уговорима о кредиту са Банкама.

Уколико Гарант не изврши своје обавезе, у року из става 1. овог члана, свака од Банака ће независно једна од друге имати право да прогласи доспелим све износе који су плативи у складу са одредбама појединачних уговора о кредиту.

У случају активирања гаранције из члана 1. овог закона, свака од Банака ће имати право да од Гаранта наплати износ својих доспелих, а неизмирених потраживања. Гарант се обавезује да ће обезбедити у буџету за одговарајућу фискалну годину, средства неопходна за извршавање преузетих обавеза по овој гаранцији.

Члан 5.

Отплату кредита врши Зајмопримац према Банкама у динарима индексирано према вредности евра, све у складу са одредбама појединачних уговора о кредиту.

Средства за отплату кредита обезбедиће Зајмопримац из сопствених прихода.

Зајмопримац је дужан да средства за отплату кредита обезбеђује према плану отплате, у износу који укључује главницу и обрачунату камату.

Члан 6.

Ако по основу гаранције из члана 1. овог закона Гарант изврши обавезу уместо Зајмопримца, Гарант ће од Зајмопримца имати право на повраћај главнице и камате, као и пратећих трошкова који настану због неизвршења, односно неблаговременог извршења обавезе, као и свих других трошкова који могу настати у вези са извршавањем обавеза уместо Зајмопримца, до висине износа измирене обавезе, као и право да од Зајмопримца наплати обрачунату законску затезну камату. Гарант своје право повраћаја од Зајмопримца неће остваривати пре потпуног намирења потраживања од стране Банака, нити ће поступати противно њиховим интересима.

Право на повраћај средстава из става 1. овог члана Гарант ће остварити тако што ће иницирати наплату са рачуна Зајмопримца на основу овлашћења добијеног од Зајмопримца или других инструмената обезбеђења, у складу са прописима којима се уређује платни промет.

Члан 7.

Средства зајма која су Зајмопримцу стављена на располагање на основу појединачних уговора о кредиту за које се издаје гаранција по овом закону уплатиће се на наменски рачун Зајмопримца који ће се отворити код Народне банке Србије, након ступања на снагу овог закона. Средства са рачуна користиће се за плаћање обавеза Зајмопримца само уз сагласност министра надлежног за послове финансија.

Члан 8.

Овај закон ступа на снагу осмог дана од дана објављивања у „Службеном гласнику Републике Србије”.